**OBJAVA ZA MEDIJE Zagreb, 22. listopada 2012.**

**Simpozij**

**Epidemiološke i kliničke osobitosti infekcije virusom Zapadnog Nila**

 **u Hrvatskoj i susjednim zemljama**

25. listopada 2012. - palača Hrvatske akademije znanosti i umjetnosti

Strani i domaći stručnjaci govorit će o epidemiologiji i kliničkim značajkama infekcije virusom Zapadnog Nila. U uvodnom predavanju bit će riječi o proširenosti te načinu prijenosa uzročnika u ljudi i životinja općenito u Europi. Nastavno će se govoriti o obilježjima infekcije s kliničkim očitovanjem u Italiji i Mađarskoj, a potom o istraživanjima u ptica u Sloveniji.

Posebno izlaganje bit će posvećeno vrstama i biologiji komaraca prijenosnika virusa Zapadnog Nila u Hrvatskoj. Obrazlagat će se o ulozi konja u širenju virusa Zapadnog Nila u Hrvatskoj i Srbiji. Naposljetku će izlaganja biti posvećena kliničkim i epidemiološkim osobitostima infekcije virusom Zapadnog Nila u ljudi u Hrvatskoj.

Infekcija virusom Zapadnog Nila (engl. West Nile Virus Infection) prvi put je opisana u Ugandi u području "Zapadnog Nila" 1937. godine. Javlja se u ljudi i životinja. U osoba starije životne dobi i s oslabljenim imunološkim sustavom obično se očituje znakovima sličnim onima kod influence: vrućica, glavobolja, slabost, bolnost u mišićima, smanjen apetit, mučnina, osip i bolnost očiju. Inkubacija traje od dva do 14 dana, a sama bolest tri do šest dana. U starijih osoba, najčešće više od 70 godina, zaraza je klinički puno teža i može završiti smrću, dok u djece najčešće prolazi neopaženo.

 Rezervoar virusa Zapadnog Nila su ptice, a komarci ga prenose na čovjeka i druge sisavce. Od domaćih životinja na infekciju su naročito prijemljivi konji.

U najnovije doba virus uzrokuje prijeteće epidemije sa sve većom učestalošću u ljudi i konja, sve težom kliničkom slikom i češćim smrtnim ishodom uz poremećaje središnjeg živčanog sustava u ljudi te pomorom nekih vrsta ptica. Do 1999. virus se uglavnom javljao u nekim europskim zemljama, Izraelu, Srednjem Istoku, Južnoj Africi i Zapadnoj Aziji. Tada je prenesen u SAD gdje je prije pojave epidemije u ljudi primijećeno masovno ugibanje nekih vrsta ptica, naročito američke vrane (*Corvus brachyrhynchos*) i plave šojke (*Cyanocitta cristata*). Zaraza u ljudi najčešće se javlja u kolovozu, a u konja u rujnu. Upravo u kolovozu nađen je i velik postotak zaraženih komaraca vrste *Culex pipiens*.

Treba posebno upozoriti na mogućnost prijenosa virusa s čovjeka na čovjeka transfuzijom krvi. Takav prijenos zabilježen je u SAD-u.

Količina virusa u krvi za vrijeme viremije u konja, ljudi i ostalih sisavaca (103-105 PFU) je u odnosu na ptice puno manja i čini se nedostatna za infekciju komaraca pa se te vrste smatraju krajnjim domaćinima.

Osim konja mogu se zaraziti psi, mačke, goveda i druge vrste. Čovjek, konj i ostali sisavci smatraju se konačnim domaćinom u ciklusu prijenosa virusa, jer se u njih razvija slaba i prolazna viremija. Količina virusa u krvi ptica može doseći čak 1012 PFU (plaque forming units). Kliničko očitovanje zaraze opisano je u guščića sa znakovima poremećaja središnjeg živčanog sustava i uginuća.